3.Primjedbe na stajalište Vijeća

Stajalište Vijeća kako je doneseno u prvom čitanju u potpunosti odražava politički dogovor između Europskog parlamenta i Vijeća postignut 4. prosinca 2020.

Komisija smatra da je taj politički dogovor općenito u skladu s ciljem maksimalnog povećanja dodane vrijednosti EU-a i s prioritetima EU-a u okviru europskog zelenog plana, digitalne tranzicije i otpornosti.

Komisija smatra i da je taj politički dogovor općenito uravnotežen i da sadržava potrebne zaštitne mjere za sprečavanje uvođenja subvencija za ribarstvo koje bi se mogle smatrati štetnima u smislu održivosti. Komisija smatra da je politički dogovor u skladu s:

–osnovnim načelima održivog ribarstva u okviru zajedničke ribarstvene politike;

–obvezom EU-a u okviru UN-ova cilja održivog razvoja (SDG) 14.6 da se ukinu subvencije za ribarstvo kojima se doprinosi prekapacitiranosti i prelovu; i

–stajalištem EU-a u tekućim raspravama o subvencijama za ribarstvo u Svjetskoj trgovinskoj organizaciji.

Komisija stoga podupire taj politički dogovor.

Glavne su točke tog dogovora sljedeće:

·Naziv fonda promijenjen je u „Europski fond za pomorstvo, ribarstvo i akvakulturu” (EFPRA).

Komisija smatra da taj novi naziv odražava područje primjene fonda.

·Raspodjela financijskih sredstava

–Smanjenje sredstava čija se raspodjela provodi u okviru izravnog upravljanja za 32 milijuna EUR zbog smanjenja ukupnog proračuna EFPRA-a u okviru VFO-a za 32 milijuna EUR.

Komisija smatra da to vrlo ograničeno smanjenje neće ugroziti potporu u okviru izravnog upravljanja, posebno pomorsku politiku i plan za međunarodno upravljanje oceanima. Istodobno se tim smanjenjem zadržavaju znatna sredstva koja se dodjeljuju državama članicama u okviru podijeljenog upravljanja za potrebe njihovih sektora ribarstva i akvakulture te za ostvarivanje ciljeva u području klime i okoliša.

–Smanjenje gornje granice za tehničku pomoć Komisije s 1,7 % na 1,5 % ukupnog proračuna.

Komisija smatra da, čak i ako zbog tog smanjenja njezina sposobnost da pomogne državama članicama u postupku izrade programa bude manja, to neće ugroziti temeljne zadatke koji se podupiru iz tehničke pomoći.

–Gornja granica od 15 % za svaku nacionalnu dodjelu za provedbu pet mjera povezanih s flotom (tj. povećanje bruto tonaže, zamjena motora, prva kupnja rabljenog plovila za mlade ribare, trajni prestanak ribolovnih aktivnosti i privremeni prestanak ribolovnih aktivnosti).

U prijedlogu Komisije gornja je granica iznosila 10 %, ali samo za trajni i privremeni prestanak. No, s obzirom na to da se priroda ostalih mjera promijenila, Komisija je zatražila da one budu uključene u područje primjere gornje granice. Tih pet mjera odnosi se na pojedinačna ulaganja ili naknade, pa nemaju veliku dodanu vrijednost. U cilju osiguravanja maksimalne dodane vrijednosti sredstava EU-a Komisija je za svih pet mjera povezanih s flotom preferirala gornju granicu od 10 %, ali smatra da se i ovom gornjom granicom od 15 % osigurava da potpora za mjere povezane s flotom ne ugrožava ključne prioritete EFPRA-a (kao što su održivo ribarstvo, kontrola ribarstva, prikupljanje znanstvenih podataka za potporu upravljanju ribarstvom, inovacije, zajednička organizacija sektora ili lokalni razvoj). Tom se gornjom granicom također sprečava stvaranje umjetne ponude subvencija, koja bi pak rezultirala potražnjom i posljedično narušavanjem tržišta.

–Povećanje gornje granice za nadoknadu dodatnih troškova u najudaljenijim regijama s 50 % na 60 % namjenskih sredstava za te regije, uz mogućnost daljnjeg povećanja za 10 postotnih bodova ako to države članice propisno opravdaju u svojem programu.